recursal/SuperWikiNEXT-32B huggingface dataset:
**International Order of Runeberg** (ruots. *Orden av Runeberg, Runebergorden*) oli vuosina 1920–2015 toiminut Pohjois-Amerikan suomenruotsalaisten järjestö.

Järjestö syntyi Amerikan suomenruotsalaisten raittiusseurojen liiton (*Svensk-Finska Nykterhets­förbundet av Amerika*) ja sairausapuyhdistysten liiton (*Svensk-Finska Sjukhjälpsförbundet Finland av Amerika*) yhtyessä vuonna 1920. Se jakautui idän, Keskilännen ja lännen piireihin, joissa oli vuonna 1929 71 osastoa ja 8 500 jäsentä. 1930-luvun alun pulavuosien aiheuttaman notkahduksen jälkeen jäsenmäärä kohosi 7 200:aan vuonna 1939, mutta alkoi sen jälkeen tasaisesti laskea ja oli 4 100 vuoden 1965 lopussa. Jäsenkunnan vähenemistä Yhdysvalloissa kompensoi jonkin verran maahanmuuton jatkuminen Kanadaan.

Alkuperäisestä raittiustoiminnasta luovuttiin pian Yhdysvaltojen kieltolain seurauksena ja sairausapu menetti merkityksensä 1930-luvun sosiaaliuudistusten ansiosta. Runeberg-seuran tärkeimmiksi tehtäviksi muodostuivat jäsenkuntansa yhteis- ja harrastustoiminta, kontaktien ylläpito Suomeen sekä opiskelustipendien jakaminen. Tärkeitä toimintamuotoja olivat muutaman vuoden välein järjestetyt valtakunnalliset ja piiritapaamiset sekä vuodesta 1930 järjestetyt kuoromatkat Suomeen. Toiminnan kieleksi tuli vähitellen ruotsin sijaan englanti. Seuran pääosin englanninkieliseksi muuttunut lehti *Ledstjärnan* sai vuonna 1946 nimen *Leading Star*.

International Order of Runeberg päätettiin lakkauttaa Vancouverissa vuonna 2014 pidetyssä järjestön kokouksessa. Sen toimintaa kuitenkin jatkavat seitsemän paikallisosastoa, jotka päättivät julkaista *Leading Star* -lehteä vielä kolmen vuoden ajan. Amerikan suomenruotsalaisten perintöä ylläpitää vuonna 1991 perustettu suomenruotsalainen historiaseura Swedish-Finn Historical Society, jonka arkistoon Runeberg-seuran aineisto on talletettu.

Lähteet
-------

1. 1 2  Memorabilia of the International Order of Runeberg 1898–1968 *orderofruneberg.org*. Viitattu 23.10.2016.
2. ↑  History of the Order of Runeberg *orderofruneberg.org*. Viitattu 23.10.2016.
3. ↑  Leading Star – Ledstjärnan *orderofruneberg.org*. Viitattu 23.10.2016.
4. ↑  The Swedish-Finn Historical Society? What do we do? *finlander.genealogia.fi*.  Arkistoitu 23.10.2016. Viitattu 23.10.2016.

Aiheesta muualla
----------------

* Order of Runeberg Lodges (englanniksi)
* Swedish Finn Historical Society (englanniksi)
Walter Gropius suunnitteli Dessaun Bauhaus -koulurakennuksen, joka valmistui 1925–1926.
**International Style** (suom. *kansainvälinen tyyli*) on arkkitehtuurin tyylisuunta, joka kehittyi Euroopassa ja Pohjois-Amerikassa 1920– ja 1930-luvuilla.

Termiä käytettiin ensinnä vuonna 1932 Henry-Russell Hitchcockin ja Philip Johnsonin esseessä *The International Style: Architecture Since 1922*.
Termiä sanotaan käytettävän Bauhaus-tyylin yhdysvaltalaisesta muodosta. Tyylilajin syntyyn vaikuttivat Walter Gropius ja Ludwig Mies van der Rohe, jotka pakenivat Yhdysvaltoihin natsien vaikutusvallan kasvaessa.

Tyylisuunnan edustajia:

* Walter Gropius
* Ludwig Mies van der Rohe
* J.J.P. Oud
* Le Corbusier
* Richard Neutra
* Philip Johnson
* Alvar Aalto

Katso myös
----------

* Funktionalismi
* Modernismi

Lähteet
-------

1. ↑  Piritta Hannula & Marja Salonen: RAKENNUKSET KERTOVAT - tietoa asukkaille (PDF) *hel.fi*. Viitattu 20.8.2019.
2. 1 2 3  International Style Encyclopaedia Britannica. Viitattu 20.8.2019. (englanniksi)
3. 1 2  Yael Zisling: Tel Aviv: Bauhaus Architecture *jewishvirtuallibrary.org*. Viitattu 20.8.2019. (englanniksi)
4. ↑  The arts of Finland *britannica.com*. Viitattu 25.3.2021. (englanniksi)
Herb Lubalinin suunnittelema ITC Avant Garde.
**International Typeface Corporation** eli **ITC** oli vuonna 1970 perustettu kirjaintyyppejä valmistava yritys, joka oli ensimmäisiä alallaan, jolla ei ollut taustaa metallikirjakkeiden aikakaudelta. ITC:n perustivat Aaron Burns, Herb Lubalin ja Ed Rondthaler. ITC saavutti mainetta uudentyyppisillä, mainostarkoituksiin soveltuvilla kirjaintyypeillä. ITC:n kirjaintyypit levisivät 1970- ja 1980-luvuilla lisenssioikeuksien avulla tehokkaasti valoladontalaitteisiin ja siirtokirjainarkkeihin. Osa ITC:n kirjaintyypeistä edusti uusjugendia, joka oli nimensä mukaisesti saanut vaikutteita jugendista. Tällaisia kirjaintyyppejä ovat ITC Souvenir ja ITC Korinna, joiden taustalla ovat 1900-luvun alussa julkaistut saksalaiset jugend-kirjaintyypit. Edward Benguiatin suunnittelema ITC Benguiat puolestaan on saanut vaikutteita ranskalaisista art nouveau -kirjaintyypeistä. ITC myös julkaisi uudelleentulkintoja muutamista klassisista kirjaintyypeistä. Nämä uudet versiot ilmentävät kuitenkin enemmän oman aikansa muotivirtauksia kuin alkuperäisten esikuviensa henkeä. Näihin uudellentulkintoihin lukeutuvat ITC Garamond ja ITC Kabel.

ITC:n fonttivalikoimaan kuuluu nykyisin yli 1000 alkuperäistä kirjaintyyppiä, joista tunnetuimpia ovat ITC Avant Garde, ITC Benguiat, Slipstream ja ITC Souvenir. Vuonna 2000 Agfa-Monotype osti ITC:n, ja sittemmin ITC:n kokoelma on siirtynyt Monotype Imagingin omistukseen.

Lähteet
-------

* Itkonen, Markus: Kirjaintyypit ja tyyli. RPS-yhtiöt 2015. ISBN 978-952-5001-19-8

### Viitteet

1. 1 2  ITC *Identifont*. Viitattu 31.7.2019. (englanniksi)
2. ↑  Itkonen 2015, s. 79-80
**The International Workers’ Order** oli Yhdysvalloissa vuosina 1930–1954 toiminut kansallisten työväenjärjestöjen katto-organisaatio.

Järjestö sai alkunsa New Yorkissa vuonna 1892 perustetusta juutalaisten työväenyhdistysten kattojärjestöstä Arbeiter Ring – Workmen’s Circle. 1920-luvun alussa se jakautui kommunisteihin ja sosiaalidemokraatteihin. Kommunistit ryhtyivät laajentamaan International Workers’ Orderia kansalliselta pohjalta järjestetyksi keskinäisen avun järjestöksi. 1930-luvun puolivälissä se käsitti juutalaisten ja englanninkielisten lisäksi 13 kansallista liittoa. Yhdysvaltain kommunistisen puolueen johtama järjestö tarjosi jäsenilleen halpoja terveys- ja henkivakuutuksia, ylläpiti siirtolaisten omakielistä kulttuuritoimintaa ja organisoi poliittisia mielenilmauksia. Sen toiminta oli aktiivisinta toisen maailmansodan jälkeen, jolloin liitoissa oli lähes 200 000 jäsentä.

Yhdysvaltain Suomalainen Työväenjärjestö liittyi IWO:n jäseneksi toukokuussa 1941 nimellä Amerikan Suomalainen Keskinäisen Avun Järjestö (eng. *Finnish American Mutual Aid Society*). Sen paikallisyhdistykset järjestettiin *lodgeiksi*, jotka erotettiin toisistaan järjestysnumeroilla. Suomalaisen järjestön sihteerinä työskenteli ensin Onni Kaartinen ja sittemmin kuolemaansa saakka Carl Päiviö. Sen toimeenpanevan komiteaan kuuluivat muun muassa Julius Ranta, Toivo Vuorela, Emma Mattila, Michael Wästilä, Helen Kruth, Alex Nyberg, Richard Björkbacka ja Jenny Mulari.

Toisen maailmansodan jälkeen alkaneen kylmän sodan aikana järjestö joutui kommunisminvastaisen ajojahdin kohteeksi. Viranomaiset luokittelivat IWO:n kumoukselliseksi järjestöksi vuonna 1947 ja New Yorkin osavaltion tarkastusvirasto lakkautti sen vakuutuslainsäädännön vastaisena. Yhdysvaltain korkein oikeus vahvisti päätöksen vuonna 1953.

Lähteet
-------

1. 1 2  Arnesen, Eric (ed.): *Encyclopedia of U.S. Labor and Working-class History, Volume 1*, s. 694–695. New York, London: Routledge, 2007. ISBN 0-415-96826-7.
2. ↑  Guide to the International Workers Order Records *dlib.nyu.edu*. Viitattu 6.11.2015.
3. ↑  Sulkanen, Elis: *Amerikan suomalaisen työväenliikkeen historia*, s. 280. Fitchburg, Massachusetts: Amerikan Suomalainen Kansanvallan Liitto ja Raivaaja Publishing Company, 1951. Teoksen verkkoversio.  (Arkistoitu – Internet Archive)
4. ↑  Lahtinen, William (toim.): *50 vuoden varrelta*, s. 230. Superior, Wisconsin: American Finnish Publishers, Työmies Society, 1953. Teoksen verkkoversio.  (Arkistoitu – Internet Archive)
5. ↑  Mattson, Leo (toim.): *Neljäkymmentä vuotta: Kuvauksia ja muistelmia Amerikan suomalaisen työväenliikkeen toimintataipaleelta 1906–1946*, s. sisäkannen kuvateksti. New York: Finnish American Mutual Aid Society, IWO, 1946. Teoksen verkkoversio.  (Arkistoitu – Internet Archive)
**Ryan Shay** (4. toukokuuta 1979 Ypsilanti, Michigan, Yhdysvallat – 3. marraskuuta 2007) oli yhdysvaltalainen kestävyysjuoksija. Hän kuoli 28-vuotiaana maratonkilpailussa New Yorkissa.

Shay oli viisinkertainen Yhdysvaltain mestari eri kestävyysjuoksumatkoilla. Puolimaratonin maailmanmestaruuskilpailuissa vuonna 2005 hän sijoittui viidenneksitoista. Hän osallistui myös Pariisin MM-kisoihin 2003 ja kahdesti maastojuoksun MM-kisoihin.

Shay osallistui 3. marraskuuta 2007 New Yorkissa Yhdysvaltain maratonin olympiakarsintakilpailuun. Yhdeksän kilometrin juoksun jälkeen hän tuupertui maahan. Ensiavun jälkeen Shay toimitettiin sairaalaan, jossa hänet kuitenkin todettiin kuolleeksi. Kuolinsyyksi todettiin sydänkohtaus. Shayn isän, Joe Shayn, mukaan Ryan Shaylla oli todettu olevan laajentunut sydän jo 14-vuotiaana. Lääkärit olivat kuitenkin uskoneet sydämen suurentumisen johtuneen Shayn kestävyysjuoksuharjoittelusta.

Shay valmistui vuonna 2002 Notre Damen yliopistosta. Hänen vaimonsa Alicia Craig oli myös
kestävyysjuoksija.

Saavutuksia
-----------

* Yleisurheilun MM-kisat 2003 - keskeytys maratonilla
* Puolimaratonin maailmanmestaruuskilpailut - 2005 viidestoista
* Maastojuoksun maailmanmestaruuskilpailut 2007 - 100:s
* Maastojuoksun maailmanmestaruuskilpailut 1998 - nuorten kilpailun 20:s
* Yhdysvaltain mestaruuskilpailut
	+ 15 km mestari 2005
	+ 20 km mestari 2004
	+ Puolimaratonin mestaruus 2003 ja 2004
	+ Maratonjuoksun mestaruus 2003

Henkilökohtaiset ennätykset
---------------------------

* 5 000 m 13.35,00 (2002)
* 10 000 m 28.03,44 (2007)
* 15 km maantiejuoksu 43.52 (2005)
* 20 km maantiejuoksu 59.53 (2004)
* Puolimaraton 1.03.13 (2005)
* Maraton 2.14.08 (2004)

Lähteet
-------

* Ryan Shay USA Track&Fieldin sivuilla (Arkistoitu – Internet Archive) (englanniksi)
* Ryan Shay Kansainvälinen yleisurheiluliitto.  (englanniksi)

### Viitteet

1. ↑  Ryan Shay dies during Olympic Marathon trial at Central Park  4.11.2007. NY Daily News.  Arkistoitu 6.11.2007. Viitattu 11.11.2007. (englanniksi)
2. ↑  Hall, Ritzenhein and Sell are Beijing bound – US Marathon Trials  3.11.2007. IAAF. Viitattu 11.11.2007. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics

 |

 |
**Shigeaki Hinohara** (jap. 日野原重明, *Hinohara Shigeaki*; 4. lokakuuta 1911 Yamaguchin prefektuuri – 18. heinäkuuta 2017 Tokio) oli japanilainen lääkäri ja St. Luke's International Hospital -sairaalan johtaja. Hinohara kuului Japanin tunnetuimpiin lääkäreihin ja hänen vuonna 1954 käynnistämää lääkärintarkistusten järjestelmää on pidetty yhtenä Japanin pitkän elinajanodotteen taustatekijöistä. Hinoharan johtama St. Luke's International Hospital hoiti myös useita Tokion metron sariinikaasuiskun uhreja.

Elämäkerta
----------

Shigeaki Hinohara syntyi 4. lokakuuta 1911 Yamaguchin prefektuurissa ja oli uskonnoltaan kristitty. Hän opiskeli lääketiedettä valmistuen Kioton keisarillisesta yliopistosta vuonna 1937 aloittaen työn lääkärinä St. Luke's International Hospital-sairaalassa Tokiossa vuonna 1941. Toisen maailmansodan aikana Hinohara hoiti Tokion pommitusten palopommien palovammauhreja. Vuonna 1970 hän oli matkustajana Japan Airlinesin lento 351:llä, joka joutui Japanin punaisen armeijakunnan kaappaamaksi. 29 panttivankia ottaneet kaappaajat vapauttivat vankinsa Fukuokassa ja Soulissa kaappaajien paetessa Pohjois-Koreaan.

Hinoharasta tuli St. Luke's International Hospital -sairaalan johtaja vuonna 1992 ja vuonna 1994 hän asennutti happiputkia ympäri sairaalaa käytäville ja auloihin maanjäristyksen varalta. Happiputket pelastivat henkiä Korkein totuus -ryhmän tehdessä Tokion metron sariinikaasuiskun vuotta myöhemmin. Sairaalaan tuotiin 640 kaasuiskun uhria ja heistä vain yksi menehtyi. Hinohara toimi lääkärinä yli 100-vuotiaaksi saakka. Hän kuoli hengityselinsairauteen Tokiossa 18. heinäkuuta 2017 sairastettuaan pitkään ikään liittyneitä sydän- ja muita sisäelinsairauksia.

Hinoharan vuonna 1954 aloittamaa vuosittaisten kattavien lääkärintarkistusten järjestelmää on pidetty yhtenä tärkeänä vaikuttajana Japanilaisten korkeassa elinajanodotteessa. Hän kannusti myös vanhuksia ottamaan aktiivisesti osaa sosiaaliseen elämään. Hänen vuonna 2001 julkaistu esseiden antalogia *Ikikata Jozu* myi 1,2 miljoonaa kappaletta. Kirjassa Hinohara kehottaa ruokailuun ja nukkumiseen liittyvien tiukkojen sääntöjen noudattamiseen. Hinohara esiintyi myös useaan otteeseen Japanin televisiossa.

Lähteet
-------

1. 1 2 3 4  Shigeaki Hinohara: Remarkable life of Japan's centenarian doctor *BBC News*. BBC. Viitattu 7.8.2017. (englanniksi)
2. ↑  Sam Roberts: Dr. Shigeaki Hinohara, Longevity Expert, Dies at (or Lives to) 105 The New York Times. Viitattu 7.8.2017. (englanniksi)
3. 1 2 3  Shigeaki Hinohara, St. Luke’s doctor whose foresight saved lives after Tokyo sarin attack, dies at 105 *The Japan Times*. Viitattu 7.8.2017. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Yhdysvallat
* Japani
* Korea

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |
**Ryan Stanton** (s. 20. heinäkuuta 1989) on kanadalainen jääkiekkoilija.

Ura
---

### Junioriura

Ennen ammattilaistasolle siirtymistä Stanton pelasi juniorikiekkoa WHL-joukkue Moose Jaw Warriorsissa. Hän debytoi WHL:ssä Brandon Wheat Kingsiä vastaan 8. maaliskuuta 2006 16-vuotiaana. 11. joulukuuta 2009 Stantonille kirjattiin neljä maalisyöttöä, kun hänen joukkueensa voitti Edmonton Oil Kingsin peräti lukemin 11–2. Hän voitti Moose Jaw Warriorsin puolustajien pistepörssin 40 pisteellään.

### Ammattilaisura

12. maaliskuuta 2010 Chicago Blackhawks teki varaamattoman vapaan agentin Stantonin kanssa kolmen vuoden tulokassopimuksen. Stanton pelasi Blackhawksin AHL:ssä pelaavassa farmijoukkue Rockford IceHogsissa. IceHogsissa hän teki debyyttinsä 6. maaliskuuta 2012 Houston Aerosia vastaan. IceHogs voitti ottelun 3–1. Ensimmäinen piste AHL:ssä syntyi 10. maaliskuuta San Antonio Rampagea vastaan 4–2 -tappioon päättyneessä ottelussa. Ammattilaisuran ensimmäinen maali syntyi IceHogsin hävitessä 4–3 Chicago Wolvesille 23. helmikuuta 2011.

Kaudella 2010–2011 Stanton nimettiin IceHogsin eniten kehittyneeksi pelaajaksi. NHL-debyytti tapahtui seuraavalla kaudella 2012–2013 27. huhtikuuta 2013. Blackhawks voitti kaudella Stanley Cupin, mutta Stantonin pelattua vain yhden ottelun hänen nimeään ei kaiverrettu pokaaliin.

Blackhawks asetti Stantonin waiver -listalle ennen kauden 2013–2014 alkua, josta Vancouver Canucks hänet poimi 30. syyskuuta 2013. Stanton teki ensimmäisen NHL-maalinsa 17. lokakuuta 2013 Buffalo Sabresia vastaan.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Ryan Stanton (ice hockey)
**Shiho Onodera** (jap. 小野寺 志保, *Onodera Shiho*; s. 18. marraskuuta 1973 Kanagawa) on japanilainen entinen jalkapalloilija.

Jalkapallomaajoukkue
--------------------

Onodera debytoi Japanin maajoukkueessa syyskuussa 1995. Hän kuului Japanin joukkueeseen myös MM-kilpailuissa 1995, 1999, 2003, kesäolympialaisissa 1996 ja 2004. Hän on pelannut 23 maaottelua.

Lähteet
-------

1. ↑  Japanin jalkapalloliitto(japaniksi)

Japanin joukkue – Jalkapallon naisten MM-kilpailut 1995
1 Ozawa |
2 Tōmei |
3 Yamaki |
4 Haneta |
5 Uno |
6 Nishina |
7 Sawa |
8 Takakura |
9 Kioka |
10 Noda |
11 Handa |
12 Ōbe |
13 Nagamine |
14 Kadohara |
15 Morimoto |
16 Ōtake |
17 Uchiyama |
18 Takeoka |
19 Onodera |
20 Sakata |
Valmentaja Suzuki

Japanin joukkue – Jalkapallo kesäolympialaisissa 1996
1 Ozawa |
2 Tōmei |
3 Yamaki |
4 Haneta |
5 Ōbe |
6 Nishina |
7 Sawa |
8 Takakura |
9 Kioka |
10 Noda |
11 Handa |
12 Uchiyama |
13 Ōtake |
14 Kadohara |
15 Izumi |
16 Onodera |
Valmentaja Suzuki

Japanin joukkue – Jalkapallon naisten MM-kilpailut 1999
1 Onodera |
2 Yamaki |
3 Nagadome |
4 Nakachi |
5 Sakai |
6 Nishina |
7 Tōmei |
8 Hara |
9 Uchiyama |
10 Sawa |
11 Ōtake |
12 Isozaki |
13 Yanagita |
14 Mitsui |
15 Isaka |
16 Kobayashi |
17 Ōmatsu |
18 Yamago |
19 Andō |
20 Nishigai |
Valmentaja Miyauchi

Japanin joukkue – Jalkapallon naisten MM-kilpailut 2003
1 Yamago |
2 Ōbe |
3 Isozaki |
4 Yamagishi |
5 Sakai |
6 Kobayashi |
7 Kawakami |
8 Miyamoto |
9 Arakawa |
10 Sawa |
11 Ōtani |
12 Onodera |
13 Nakachi |
14 Yano |
15 Miyazaki |
16 Yamamoto |
17 Yanagita |
18 Maruyama |
19 Sudō |
20 Miyama |
Valmentaja Ueda

Japanin joukkue – Jalkapallo kesäolympialaisissa 2004
1 Yamago |
2 Yano |
3 Isozaki |
4 Ōbe |
5 Kawakami |
6 Sakai |
7 Yamamoto |
8 Miyamoto |
9 Arakawa |
10 Sawa |
11 Ōtani |
12 Yamagishi |
13 Shimokozuru |
14 Maruyama |
15 Yanagita |
16 Kobayashi |
17 Andō |
18 Onodera |
Valmentaja Ueda
*Tämä artikkeli käsittelee AIDS-aktivistia. Jääkiekkoilija Ryan Whitesta on eri artikkeli.*
Ryan White vuonna 1989
**Ryan Wayne White** (6. joulukuuta 1971 – 8. huhtikuuta 1990) oli yhdysvaltalainen AIDS-aktivisti Kokomosta, Indianasta. 

White sai HIV-tartunnan varhaislapsuudessaan saamastaan verenvuototautihoidosta. Hänen HI-viruksensa havaittiin sattumalta 17. joulukuuta 1984, kun hänelle oltiin suorittamassa toimenpidettä keuhkokuumeen parantamiseksi. White erotettiin koulusta, koska hänen pelättiin olevan terveysriski muille oppilaille. Perhe muutti väkivallan pelossa naapurikaupunkiin, ja 1987 White pääsi Hamilton Heights School Corporationiin Cicerossa. 

Ennen kuin White kuoli AIDSin aiheuttamiin komplikaatioihin 1990, hän teki työtä oikean, faktoihin perustuvan AIDS-tietouden levittämiseksi. Yksi syy hänen saamaansa laajaan huomioon oli se, että AIDSin alkuaikoina sairautta kohtaan oli erilaisia ennakkoluuloja ja monet pitivät sitä pelkästään seksuaalivähemmistöjen ongelmana. 

White haudattiin uuteen kotikaupunkiinsa Ciceroon. Vuonna 1990 Yhdysvalloissa perustettiin Ryan White Care Act, joka on siitä lähtien toiminut HIV-positiivisten ihmisten eduksi. 

Michael Jackson tunsi Whiten henkilökohtaisesti ja omisti albuminsa *Dangerousin* (1991) kappaleen "Gone Too Soon" hänelle. Myös popmuusikko Tiffany muisti Whitea laulullaan "Here in My Heart" (1990). Kappale julkaistiin *New Inside* -albumilla, jonka vihkoseen on kirjoitettu teksti *I just hope that God has plans to bless the world with more people like Ryan White* ("toivon, että Jumala aikoo siunata maailmaa useammilla Ryan Whiten kaltaisilla ihmisillä"). 

Whiten tapaukseen perustuen on ohjattu elokuva *The Ryan White Story*.

Lähteet
-------

1. ↑
2. ↑


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Japani

 |

 |
**Tall al-Kabir** (arab. التل الكبير‎, *At-Tall al-Kabīr*) on kaupunki Egyptissä. Tall al-Kabir on tunnettu esimerkiksi brittejä vastaan Urabi-kapinan aikana vuonna 1882 käydystä Tall al-Kabirin taistelusta.

Maantiede
---------

Tall al-Kabir sijaitsee Egyptissä Niilin suiston alueella Wadi Tumilatin varrella noin 50 kilometriä Ismailian kaupungista länteen.

Historia
--------

Tall al-Kabirin taistelu.
Tall al-Kabir on alueella, jolla on ollut pitkään strategista merkitystä. Lähialueella on useita Egyptin Ptolemaiosten hallitsijasuvun kautisia rauniokumpuja ja kaupunkien jäänteitä.

Aikaisemmasta asutuksesta huolimatta Tall al-Kabirin seutu jäi keskiajalla ilman vakinaista asutusta. Sitä alkoi muodostua uudelleen vasta 1800-luvulla, jolloin seutua alettiin viljellä. Alueella liikkuneita paimentolaisia asettui seudun vanhojen linnoitusten tuntumaan, jolloin paikak sai myös nykyisen nimensä Tall al-Kabir. Nykyinen asuttu paikka on oikeastaan viiden alkuperäisen kylän yhteenmuodostuma. Paikkakunta kasvoi entisestään Suezin kanavan rakentamisen yhteydessä. Sen läpi tehtiin Ismailian kanava, jolla ohjattiin vettä Suezin kanavan uusille kaupunkialueille. Samalla vettä saatiin Tall al-Kabirin viljelmille.

Tall al-Kabir tuli tunnetuksi Egyptin niin sanotun Urabi-kapinan aikana 14. syyskuuta 1882 käydyn Tall al-Kabirin taistelun myötä. Egyptiin hyökänneet brittijoukot ottivat taistelussa perusteellisen voiton Ahmad Urabin johtamista egyptiläisistä. Paikkakunta oli jälleen tapahtumien keskipisteessä tammikuussa 1952, kun brittejä vastustaneet sissit iskivät brittiläiseen varuskuntaan Tall al-Kabirissa. Brittien vastareaktio johti Mustan lauantain mellakoihin Kairossa ja heinäkuussa Egyptin kuningas kukistui verettömässä vallankaappauksessa.

Lähteet
-------

1. 1 2 3  P. J. Bearman, TH. Bianquis, C. E. Bosworth, E. van Donzel ja W. P. Heinrichs: *The Encyclopaedia of Islam - New Edition*, s. 167-168. Volume T-U. Koninklijke Brill, Leiden, 2000. ISBN 9004112111. (englanniksi)
2. ↑  Andrei Sergejeff: "14. ja 15.", *Egyptin historia: Kleopatran ajasta arabikevääseen*. Gaudeamus, 2019. ISBN 978-952-345-573-3.
**WorldCat** on OCLC:n ylläpitämä bibliografinen luettelopalvelu. Palvelu sisältää kirjojen ja lehtien lisäksi myös muuta fyysistä materiaalia.

Historia
--------

Palvelun alkuperäisiin kehittäjiin kuuluu Ohio College Association, joka palkkasi Frederick Kilgourin vuonna 1967. Ensimmäiset bibliografiset tiedot lisättiin vuonna 1971 silloin nimellä *OCLC Online Union Catalog* tunnettuun järjestelmään.

Verkkopalvelun DNS-nimi on varattu 20. tammikuuta 1998 lähtien.

WorldCat Identities
-------------------

WorldCat sisältää yhteenvedon henkilöille ja yrityksille, joihin WorldCat-luettelosta viitataan.

Lähteet
-------

1. 1 2 3  Inside WorldCat *oclc.org*. Viitattu 2.3.2020. (englanniksi)
2. ↑  Margalit Fox: Frederick G. Kilgour, Innovative Librarian, Dies at 92  2.8.2006. New York Times. Viitattu 2.3.2020. (englanniksi)
3. ↑  Whois Record for WorldCat.org *whois.domaintools.com*. Viitattu 2.3.2020. (englanniksi)
4. ↑  Next Space (PDF) *oclc.org*. Viitattu 2.3.2020. (englanniksi)

Aiheesta muualla
----------------

* Kotisivut (englanniksi)
**Hanhijärvi** on laajalti kulttuurimaiseman reunustama, erittäin matala ja rehevöitynyt lintujärvi Lappeenrannassa Etelä-Karjalassa. Sen pinta-ala on 2,4 neliökilometriä. Se sijaitsee viitisen kilometriä kaupungin keskustasta etelään.

Maantiede
---------

Hanhijärven ulottuvuus etelästä pohjoiseen on 3,4 kilometriä. Järvi levenee kohti pohjoista, jossa etäisyys Sumusenlahden läntisimmästä osasta Törsävänlahden itäisimpään osaan on noin 1,7 kilometriä. Hanhijärveä on madallettu monta kertaa 1800-luvulta alkaen. Järvi luodattiin kesällä 2011, jolloin sen keskisyvyydeksi saatiin 154 senttimetriä. Puolentoista metrin syvyyskäyrä kulkee kuitenkin varsin lähellä rantaviivaa, ja suurin osa järvestä on vähintään metrin ja enintään kahden metrin syvyinen.

61. pohjoinen leveyspiiri kulkee Hanhijärven pohjoisosan halki noin puolentoista kilometrin matkan.

Hanhijärven saariluku on viisi. Saaret sijaitsevat järven keskiosassa. Laajin saari on runsaan hehtaarin kokoinen Vuorisaari. Hanhijärven rannoila on sekä peltoa että metsää.

Hanhijärveen virtaa tulouomia sen itäpuolella sijaitsevalta Suurisuolta. Suon eteläpuoliselta Ritajärveltä (59,7 metriä mpy) virtaa Suurioja Hanhijärven eteläkolkkaan. Hanhijärven lounaispuolisen Hyvikkään korkeustaso on sama kuin Hanhijärven. Hyvikkäältä virtaa noin satametrin tulouoma Hanhijärveen. Pohjoisesta Hanhijärveen laskee Suuroja. Hanhijärven lasku-uoma on järven länsirannalta länteen virtaava Hanhisillanjoki.

Hanhijärven vesitilavuus on 3 766 000 kuutiometriä. Vesi on tummaa ja sameaa. Järven mataluus aiheuttaa sisäistä kuormitusta ja hankaloittaa järven kunnostamista.

Hanhijärvi (06.013.1.006) kuuluu Alajoen yläosan valuma-alueeseen (06.013), joka on kolmannen jakovaiheen vesistö Hounijoen vesistössä (06). Toinen jakovaihe on Alajoen alue (06.01). Hanhijärvi on laajin Alajoen yläosan valuma-alueen kahdeksastatoista vähintään hehtaarin laajuisesta vakavedestä. Seuraavaksi laajimmat ovat Humaljärvi ja Kaislasenjärvi.

Kalasto ja linnusto
-------------------

Hanhijärven kalalajeja ovat ahven, hauki, lahna, ruutana, salakka ja särki. Linnuista järvellä tavataan muun muassa uiveloita ja leveäpyrstökihuja.

Lähteet
-------

1. 1 2 3 4 5  Hanhijärvi (sijainti maastokartalla) *Karttapaikka*. Helsinki:  Maanmittauslaitos. Viitattu 28.2.2023.
2. 1 2 3 4 5 6 7 8 9  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 28.2.2023.
3. 1 2 3  Hanhijärvi (06.013.1.006) *Järviwiki*. Suomen ympäristökeskus. Viitattu 28.2.2023.
4. ↑  Alajoen yläosan valuma-alue (06.013) *Järviwiki*. Suomen ympäristökeskus. Viitattu 21.2.2023.
Momčilo Gavrić ensimmäisessä maailmansodassa 8-vuotiaana.
**Momčilo Gavrić** (Момчило Гаврић, 1. toukokuuta 1906 Loznica – 28. huhtikuuta 1993 Belgrad) oli jugoslavialainen sotilas. Hän osallistui ensimmäiseen maailmansotaan vasta kahdeksanvuotiaana, eli hän on kaikkien aikojen nuorin sotilas.

Varhainen elämä
---------------

Gavrić syntyi 1. toukokuuta 1906 Trbušnicassa Loznican lähellä Gučevo-vuoren rinteillä Alimpije ja Jelena Gavričin perheeseen. Hän oli kahdeksas kaikkiaan 11:sta lapsesta.

Aiheesta muualla
----------------

* Kuvia tai muita tiedostoja aiheesta **Momčilo Gavrić** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Momčilo Gavrić
**Richard Kilty** (s. 2. syyskuuta 1989 Stockton on Tees, Englanti) on brittiläinen pikajuoksija. Hän kilpailee ulkoradoilla 100 ja 200 metrillä. 100 metrillä hänen ennätyksensä on vuonna 2016 Hexhamissa juostu 10,01 ja 200 metrillä vuonna 2013 La Chaux-de Fondsissa juostu 20,34. Kilty edustaa North East Countiesia.

Kilty sai hopeaa 4 × 100 metrin viestissä alle 20-vuotiaiden EM-kilpailuissa Hengelossa 2007 ja alle 23-vuotiaiden EM-kilpailuissa Ostravassa 2011. Hän voitti kultaa vuoden 2014 sisäratojen MM-kilpailuiden 60 metrin juoksussa ennätysajallaan 6,49. Hän kuului Britannian pronssijoukkueeseen 4 × 100 metrin viestissä IAAF World Relays-kilpailuissa 2014. Kilty voitti Englannin väreissä hopeaa 4 × 100 metrin viestistä vuoden 2014 Kansainyhteisön kisoista Glasgow'sta. Vuoden 2014 EM-kilpailuista Zürichistä hän saavutti kultaa 4 × 100 metrin viestistä.

Kilty saavutti kultaa 60 metriltä myös vuoden 2015 sisäratojen EM-kilpailuista Prahasta ajalla 6,51. Pekingin MM-kilpailuissa 2015 hän karsiutui 100 metrin välierissä. Amsterdamin EM-kilpailuissa 2016 hänet hylättiin 100 metrin loppukilpailussa. Rio de Janeiron olympialaisissa 2016 hän kuului viidenneksi sijoittuneeseen Britannian pikaviestijoukkueeseen. Hän voitti 60 metrin sisäratojen Euroopan-mestaruuden Belgradissa 2017 ajalla 6,54. Hän voitti kultaa 4 × 100 metrin viestissä Gold Coastin Kansainyhteisön kisoissa 2018. Glasgow'n EM-hallikilpailuissa 2019 hän sijoittui 60 metrillä neljänneksi. Saman vuoden Dohan MM-kilpailuissa hän juoksi kolmannen osuuden Britannian hopeajoukkueessa 4 × 100 metrin viestissä.

Vuodelle 2021 siirretyissä Tokion olympialaisissa Kilty juoksi kolmannen osuuden Britannian sijoittuessa toiseksi 4 × 100 metrin viestissä. Joukkue kuitenkin menetti mitalinsa Chijindu Ujahin annettua kilpailun jälkeen positiivisen dopingnäytteen.

Lähteet
-------

1. 1 2  Richard Kilty Kansainvälinen yleisurheiluliitto.  (englanniksi)
2. 1 2 3 4  Richard Kilty GBR *tilastopaja.net*. Viitattu 14.3.2017. (englanniksi)[vanhentunut linkki]
3. ↑
4. ↑  Pikajuoksijan dopingkäry vahvistui – Tokion olympiamitalit vaihtamassa omistajaa *mtvuutiset.fi*.  14.9.2021. Viitattu 31.10.2021.
5. ↑  GB lose medal over Ujah doping violation *BBC Sport*.  18.2.2022. Viitattu 23.3.2022. (englanniksi)
6. ↑  4x100 Metres Relay men – The XXXII Olympic Games (Athletics) (tulokset) *www.worldathletics.org*. Viitattu 23.3.2022.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* World Athletics
* Tilastopaja 🔒

 |

 |
**World Coming Down** on Type O Negativen viides studioalbumi. World Coming Downin sisältö on bändin synkintä ja henkilökohtaisinta suurimman osan albumin sisällöstä perustuvan läheisten kuolemaan ja masennukseen. Myöhemmin laulajabasisti Peter Steele onkin kertonut Soundi-lehdelle, ettei kyennyt kuuntelemaan World Coming Downin sisältöä sen mukanaan tuomista negatiivisista muistoista. World Coming Downin menestys romahti edeltäjäänsä verrattuna. Albumi nousi Suomen virallisen listan sijalle 3.

Soundillisesti, sekä musiikillisesti World Coming Down palasi yhtyeen Doomjuurille, ollen eräänlainen vastakohta October Rustille. Albumi jätti kevyet balladit suurimmalta osin taka-alalle, käyttäen silti pieniä elementtejä kevyimmissä kappaleissa, kuten Pyretta Blaze. Suurimmalta osin albumi sisälsi yhtyeelle tyypillistä hidastelua, raskauden korostamista, Peter Steelen alarekisteriosuuksia ja voimakkaasti särötettyjä instrumentteja.

Ensimmäinen kappale White Slavery käsittelee kokaiiniaddiktiota, kun taas Everyone I Love is Dead ja Everything Dies käsittelevät perheenjäsenten ja rakkaiden kuolemaa. Albumi sisältää myös eri jäsenten kuolinsyyt äänitettyinä raakoina kuolinhuutoina ja taustaääninä. Sinus kuolemana kokaiininkäytöstä, Liver alkoholismista, Lung tupakoinnista. Ironisesti Peter Steele on todennut, ettei kykene kuuntelemaan Sinusia, koska tämän realistisuus aiheutti hänelle vieroitusoireita.

Kappaleet
---------

1. Skip It – 0.11
2. White Slavery – 8.21
3. Sinus – 0.53 (Välisoitto)
4. Everyone I Love is Dead – 6.11
5. Who Will Save the Sane? – 6.41
6. Liver – 1.42 (Välisoitto)
7. World Coming Down – 11.10
8. Creepy Green Light – 6.56
9. Everything Dies – 7.43
10. Lung – 1.36 (Välisoitto)
11. Pyretta Blaze – 6.57
12. All Hallows Eve – 8.35
13. Day Tripper (Medley) – 7.02 (The Beatles-covermedley)

Kokoonpano
----------

* Peter Steele – laulu, basso
* Josh Silver – koskettimet, taustalaulu
* Kenny Hickey – kitarat, laulu, vaihtoehtoiset päävokaalit kappaleessa "All Hallows Eve"
* Johnny Kelly – rummut, taustalaulu

Arvostelut
----------

* Allmusic: 4/5 tähteä
* Alternative Press: 4/5 tähteä
* Q: 3/5 tähteä

Lähteet
-------

1. 1 2  Ifpi
2. ↑  Allmusic review
3. ↑  Alternative Press
4. ↑  Q Magazine

Aiheesta muualla
----------------

* World Coming Down Discogsissa.  (englanniksi)
* Albumi *World Coming Down* Encyclopaedia Metallum -sivustolla (englanniksi)
Mon kihlakunnan sijainti Smålandin maakunnan kartalla.
**Mon kihlakunta** (ruots. *Mo härad*) oli kihlakunta Jönköpingin läänissä Ruotsissa. Vuoden 1945 väestönlaskennan mukaan kihlakunnan maapinta-ala oli 931,10 neliökilometriä ja asukasluku 5 849 henkeä. Kihlakuntaan kuuluneet kunnat olivat Bottnaryd, Mulseryd, Angerdshestra, Bondstorp, Stengårdshult, Norra Unnaryd, Öreryd, Norra Hestra, Valdshult, Åsenhöga ja Källeryd.

Kihlakunnan tuolloisista kunnista Bondstorp kuuluu nykyään Vaggerydin kuntaan, Källeryd ja Åsenhöga kuuluvat Gnosjön kuntaan, Stengårdshult, Öreryd, Norra Hestra ja Valdshult kuuluvat Gislavedin kuntaan ja muut ovat osa Jönköpingin kuntaa.

Lähteet
-------

1. ↑  I. Areal och folkmängd inom särskilda förvaltnings­områden m.m. befolk­nings­agglomera­tioner (PDF) (Tab. 1. Areal, folkmängd efter kön och civilstånd samt folkmängdstäthet i kommuner, församlingar, municipalsamhällen, härad och län den 31 december 1945, enligt indelningen den 1 januari 1946) *Folkräkningen den 31 december 1945*.  24.3.1947. SCB: Historisk statistik:  Statistiska centralbyrån. Viitattu 3.10.2015. (ruotsiksi)
**Pitkä-Hoilua** on paikoin syvä metsäjärvi Suomussalmella Kainuun koillisosassa. Sen pinta-ala on 1,6 neliökilometriä. Etäisyys Kajaanista on 157 kilometriä pohjoiskoilliseen. Pitkä-Hoilua on osa Hossan kansallispuistoa.

Maantiede
---------

Pitkä-Hoiluan pituus lounaasta koilliseen on neljä kilometriä. Järvi on melko kapea. Sen lounaisosan muodostaa Kokalmus, jota Kokalmusniemi erottaa pääaltaasta. Pitkä-Hoiluan pohjoisosasta ulottuu järven eteläosaan kapea vähintään 10 metriä syvä vyöhyke, jonka keskellä sijaitsee järven syvin kohta, 27 metriä. Kokalmuksen itäosa on melko syvä, länsiosa melko matala. Pitkä-Hoiluan eteläosat (Korealahti, Kokalmusperä) ovat matalia. Pitkä-Hoiluaan kuuluu myös pääaltaan kaakkoispuolinen Lipposenlampi, joka on matala. Noin neljäsosa Pitkä-Hoiluasta on vähintään 10 metriä syvä ja noin kymmenesosa vähintään 15 metriä syvä.

Pitkä-Hoiluassa on kaksi saarta, ne sijaitsevat järven matalassa eteläosassa.

Pitkä-Hoiluan länsirannalla on Valkeaisenharju, joka jatkuu lounaaseen pitkänä ja kapeana Hoiluansärkkänä, jonka lounaispuolella on Kokalmusniemi. Valkeaisenharjun länsipuolella sijaitsee Keski-Valkeainen ja Hoiluansärkän länsipuolella Ala-Valkeainen, joka laskee noin sata metriä pitkää laskuojaa Kokalmuksen koillisrannalle. Pitkä-Hoilua laskee Lipposenlammen kautta etelään Lounajaan.

Pitkä-Hoiluan vesitilavuus on 11 211 000 kuutiometriä.

Pitkä-Hoilua (59.581.1.002) kuuluu Lounajan alueeseen (59.581), joka on kolmannen jakovaiheen vesistö Oulujoen vesistössä (59). Toinen jakovaihe on Lounajoen valuma-alue (59.58) ja ensimmäinen on Kiantajärven reitin valuma-alue (59.5). Pitkä-Hoilua on Lounajan alueen laajin vakavesi. Seuraavaksi laajimmat ovat Iso-Valkeainen, Joukojärvi ja Lounaja. Alueeseen kuuluu 34 vähintään hehtaarin laajuista vakavettä, joista useat ovat vailla virallista nimeä.

Suomussalmella on toinenkin Pitkä-Hoilua (74.000.1.008). Se on pieni ja salmimaisen kapea järvi kunnan koilliskolkassa noin 14 kilometriä isommalta Pitkä-Hoilualta itään.

Lähteet
-------

1. 1 2 3 4 5 6  Pitkä-Hoilua, vakavesi, Suomussalmi
2. 1 2 3 4 5 6 7 8 9  Ympäristö.fi : Ympäristötiedon hallintajärjestelmä Hertta Ympäristötiedon hallintajärjestelmä Hertta. Viitattu 6.10.2021.
3. ↑  Pitkä-Hoilua. Järviwiki. Viitattu 6.10.2021.
4. ↑  Lounajan alue (59.581). Järviwiki. Viitattu 6.10.2021.
5. ↑  Pitkä-Hoilua. Järviwiki. Viitattu 6.10.2021.
**R.Smg. Argonauta** oli Italian kuninkaallisen laivaston vuonna 1931 vesillelaskettu Argonauta-luokan sukellusvene, joka palveli toisessa maailmansodassa.

Valmistus
---------

Alus tilattiin CRDA:n Monfalconen telakalta, missä köli laskettiin 9. marraskuuta 1929. Alus laskettiin vesille 19. tammikuuta 1931 ja luovutettiin laivastolle 14. tammikuuta 1932.

Palvelus
--------

Italian liittyessä 10. kesäkuuta 1940 toiseen maailmansotaan alus oli partioimassa Välimerellä Kreetan ja Egyptin välisellä merialueella päällikkönään Vittorino Calvicchia Scalamonti. Alus viipyi alueella 21. kesäkuuta saakka, jolloin aluksella havaittiin voimakkaita sukellusveneiden torjuntaan viittaavia ääniä.

Alus joutui syvyyspommihyökkäyksen kohteeksi, mutta onnistui pakenemaan vaurioituneena. Muun muassa aluksen periskooppi vaurioitui, mikä esti tähystyksen lähellä pintaa. Alus joutui keskeyttämään partioinnin ja se siirtyi Tobrukiin, jonne se saapui seuraavana päivänä. Tobrukissa aluksen vauriot korjattiin lukuun ottamatta periskooppia, minkä korjaamiseksi aluksen tuli siirtyä Tarantoon.

Alus lähti 27. kesäkuuta kello 21.45 Tobrukista matkaten pitkin Libyan rannikkoa Cape Ras el Hilaliin, mistä se jatkoi matkaansa Cape Colonneen lähelle Crotonea. Aluksen lähdön jälkeen siihen menetettiin yhteys.

Sodan jälkeisissä tutkimuksissa on päädytty aluksen uponneen 29. kesäkuuta osuttuaan alueella 27.-30. kesäkuuta partioineiden Britannian kuninkaallisen laivaston hävittäjien *HMS Dainty*, *HMS Defender*, *HMS Decoy*, *HMS Voyager* ja *HMS Ilex* maaliksi. Hävittäjät suojasivat saattuetta operaatiossa MA3. Toisena mahdollisuutena pidetään Sunderland-lentoveneen hyökkäystä.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. 1 2 3 4 5  regiamarina.net
**ELVO** (kreik. ΕΛΒΟ, sanoista Ελληνική Βιομηχανία Οχημάτων, *Ellinikí Viomichanía Ochimáton*) on kreikkalainen linja-autojen ja armeijan ajoneuvojen valmistaja. Lisäksi palonsammutus- ja muita virastoja varten rakennetaan erikoisautoja.

Historia
--------

ELVO perustettiin vuonna 1972 Steyr Daimler Puchin sivuliikkeenä Itävallassa. Täällä valmistettiin Steyr 91- ja Steyr 680M -sarjan ajoneuvoja, Steyr-tankkeja Kürassier ja Leonidas sekä traktoreita. Emoyhtiön kriisin vuoksi Steyr Hellasin tehdas myytiin valtiolle vuonna 1986 ja on siitä lähtien toiminut ELVO-nimellä.

Traktoreiden tuotanto lopetettiin ja vuodesta 1988 lähtien sotilasosastoa laajennettiin entisen emoyhtiön Steyr-Puchin avulla. Mercedes-Benzin G-sarjaa (kuten W462-sarja) ja Leopard 2 (Leopard 2A6 HEL) -panssarivaunua valmistetaan lisenssillä. Vuonna 1993 menestys ELVO C93800 Europe -bussisarja esiteltiin ja vietiin Singaporeen.

Tehdas on vähitellen yksityistetty uudelleen vuodesta 2000 lähtien, ja nyt sitä hallinnoi Mytilineos Holdings. Vuonna 2001 yhtiö esitteli IAA:lle avoauton Aletiksen (kehitys TWT:n ja Pininfarinan kanssa), joka ei päässyt sarjatuotantoon.

Tuotteet
--------

* ELVO Bus (matalalattialinja-autot)
* Neoplan johdinautot
* Mercedes-Benz G-sarja W462
* Hummer HMMWV M1114GR (4×4)
* Tankki ELVO Kentaurus
* Tankki Leopard 2A6 HEL

Lähteet
-------

* ELVO S.A. History (englanniksi)
* Virtual walk in the museum: Noesis - Science Center and Technology Museum (englanniksi)

Aiheesta muualla
----------------

* Kuvia tai muita tiedostoja aiheesta **ELVO** Wikimedia Commonsissa

* ELVO.gr
Stade Français Heineken Cupissa
**Stade Français** (CASG Paris) on pariisilainen urheiluseura, jonka nimen alla harrastetaan nykyisin peräti 22 eri lajia. Tunnetuimpia lienevät rugby- ja jalkapallojoukkueet.

Rugby
-----

Stade Français'n rugbyjoukkueen kotikenttä on *Stade Jean-Bouin*, joka sijaitsee Pariisin kuudennessatoista "piirissä" (arrondissement). Stadionille mahtuu 20 000 katsojaa. Tällä hetkellä joukkue pelaa Ranskan ylimmällä sarjatasolla. Joukkueen tunnusvärit ovat punainen ja valkoinen.

### Saavutukset

* Ranskan mestaruus

Alkuperäinen joukkue: 1893, 1894, 1895, 1897, 1898, 1901, 1905, 1908
Nykyinen joukkue: 1998, 2000, 2003, 2004, 2007, 2015
* Heineken Cupin toinen sija: 2001

Jalkapallo
----------

Stade Français'n jalkapallojoukkue perustettiin vuonna 1900. Joukkueen suurin saavutus oli voittaa Ligue 2 vuonna 1952 ja edetä sitä kautta Ranskan pääsarjaan, Ligue 1:een.

Historia
--------

Alkuperäinen Stade Français on perustettu jo vuonna 1883. Vuonna 1995 se yhdistettiin *CASG Sports Clubs*-seuraan, minkä tuloksena joukkueen virallinen nimi on nykyisin Stade Français CASG Paris.

Aiheesta muualla
----------------

* Joukkueen viralliset kotisivut (ranskaksi)

Lähteet
-------

1. ↑  Histoire du Stade Français Paris Stade Français. Viitattu 10.12.2015. (ranskaksi)
*Tämä artikkeli kertoo juomalauluista. Skolia on tekstikommentti.*
**Skolion** (m.kreik. σκόλιον, monikossa σκόλια, *skolia*) on antiikin kreikkalaisessa kulttuurissa juoma-, pöytä- tai seuralaulu, joita vieraat lauloivat vuorotellen, osittain improvisoiden ja säestäen lyyralla, joka kiersi esittäjältä toiselle. Tämän runomuodon kehitti mahdollisesti 600-luvulla eaa. syntynyt Terpandros. Skolioneja sepittivät muun muassa Alkaios, Anakreon, Praksilla, Simonides Keoslainen, Sapfo ja Pindaros, ja niitä pidettiin suuressa arvossa. Sisällöltään skolionit saattoivat olla esimerkiksi ylistyslauluja jumalille, valtiollisia tai eettisiä mietelmiä tai suoranaisia juomalauluja.

Lähteet
-------

1. ↑  Liddell, Henry George & Scott, Robert: σκόλιον, τό *A Greek-English Lexicon*.  1940. Oxford:  Clarendon Press / Perseus Digital Library, Tufts University.  (englanniksi)
2. ↑  *Otavan iso tietosanakirja*. Osa 7, palsta 1557, artikkeli "Skolionit". Helsinki: Otava, 1964.
3. ↑  Kirjallisuudentutkimus:skolion *Tieteen termipankki*. Viitattu 2.11.2020.
4. ↑  *Encyclopædia Britannica*. Eleventh edition. Artikkeli "Poetry". Hooper, 1911. Teoksen verkkoversio (viitattu 2.11.2020). (englanniksi)
**R. Smg. Acciaio** oli Italian kuninkaallisen laivaston vuonna 1941 vesillelaskettu Acciaio-luokan sukellusvene, joka palveli toisessa maailmansodassa.

Valmistus
---------

Alus tilattiin Odero Terni Orlandon telakalta läheltä La Spezian laivastotukikohtaa Muggianosta, missä köli laskettiin 21. marraskuuta 1940. Alus laskettiin vesille 22. tammikuuta 1941 ja luovutettiin laivastolle 30. lokakuuta.

Palvelus
--------

Luovutuksen jälkeen aluksen miehistö oli viisi kuukautta koulutettavana. Aluksella tehtiin ensimmäinen partiomatka Libyan rannikolle 29. maaliskuuta - 4. huhtikuuta 1942 päällikönään Ottorino Beltrami. Matkan aikana havaittiin ongelmia Fiatin valmistamassa dieselmoottorissa, minkä seurauksena alus oli satamaan palattuaan yli kaksi kuukautta telakalla korjattavana.

Alus palasi palvelukseen kesäkuussa ja se oli partiomatkalle Algerian rannikolle Caxinenniemen pohjoispuolelle 6.-9. kesäkuuta. Alus teki toisen matkan samalle alueelle 13.-18. kesäkuuta. Seuraavan partiomatkan alus teki 24. heinäkuuta - 3. elokuuta Baleaarien eteläpuoliselle alueelle. Partiomatkalla 8.-11. marraskuuta alus hyökkäsi tuloksetta risteilijää vastaan Algerian rannikolla. Alus teki partiomatkan 1. tammikuuta - 10. helmikuuta 1943 Carbonin ja Bougaronin niemien välisellä alueella, jolloin se upotti sukellusveneentorjuntatroolari *HMT Tervanin*. Upotus oli ainoa sukellusveneelle kirjattu.

Alus teki 18.-29. helmikuuta matkan samalle alueelle ja Ferin niemen pohjoispuolelle 4.-16. huhtikuuta. Matkan päätyttyä Bertrami luovutti aluksen päällikkyyden Vittorio Pescatorelle.

Alus partioi 13. - 18. kesäkuuta Sisilian lounaispuolella, mistä se siirtyi Philippevillen lahdelle 20. kesäkuuta. Alus lähti viimeiselle matkalleen 10. heinäkuuta La Maddalenasta. Aluksen tehtävänä oli ylittää Messinansalmi ja partioida Sisilian länsirannikolla.

Britannian kuninkaallisen laivaston U-luokan sukellusvene *HMS Unruly* miehistö havaitsi 13. heinäkuuta illalla *Acciaion*. Britti sukellusvene laukaisi neljä torpedoa, jotka upottivat italialaisaluksen. Aluksella sai surmansa 46 miehistönjäsentä.

Lähteet
-------

* Gardiner, Robert (toim.): *Conway's All the World's Fighting Ships 1922–1946*. Lontoo, Englanti: Conway Maritime Press, 1987. ISBN 0-85177-146-7. (englanniksi)

### Viitteet

1. 1 2 3 4 5 6  regiamarina.net
Stephanin kvintetti Hubblen kuvassa.
**Stephanin kvintetti** on viiden galaksin muodostama galaksijoukko Pegasuksen tähtikuviossa. Galaksiryhmä on nimetty löytäjänsä, ranskalaisen Édouard Jean-Marie Stephanin mukaan.

Galaksijoukkoon kuuluvat galaksit NGC 7317, NGC 7318A, NGC 7318B, NGC 7319 ja NGC 7320. Galaksit NGC 7317:stä NGC 7319:ään muodostavat tiiviin, vuorovaikutteisen ryhmän. Keskinäisen painovoiman takia galaksien spiraalirakenne on epämuodostunut.

Stephan laski aluksi NGC 7320:n mukaan kvintettiin, mutta myöhemmin on huomattu sen vain sattuneen tielle. Sen punasiirtymä (790 km/s) on paljon pienempi kun muilla kvintetin galakseilla (lähes 6600 km/s). Koska avaruudessa punasiirtymä on verrannollinen etäisyyteen, on NGC 7320 vain etualalla oleva kohde, jonka etäisyys maasta on *vain* 39 miljoonaa valovuotta, kun muilla kvintetin galakseilla etäisyys on 210–340 miljoonaa valovuotta. Kvintetissä on silti edelleen viisi galaksia, kun nykyään 7320C lasketaan kuuluvaksi siihen.

James Webb -avaruusteleskoopin ottamat kuvat Stephanin kvintetistä julkaistiin 12. heinäkuuta 2022.

Katso myös
----------

* Luettelo galaksijoukoista
**Ammattikorkeakouluosakeyhtiö** on suomalainen yhtiömuoto. Suomalaiset ammattikorkeakoulut ovat ammattikorkeakouluosakeyhtiöitä vuodesta 2015 alkaen.

Muista osakeyhtiöistä ammattikorkeakouluosakeyhtiöt poikkeavat siten, että ne eivät saa tavoitella voittoa eivätkä jakaa osinkoa. Ne eivät saa tuottaa muutakaan taloudellista etua osakkeenomistajille tai toimintaan osallistuville.

Ammattikorkeakouluosakeyhtiö saa harjoittaa liiketoimintaa rajoitetusti. Liiketoiminnan on palveltava ammattikorkeakoulun laissa määriteltyjä tehtäviä.

Ammattikorkeakouluosakeyhtiön hallinto ja asiakirjojen julkisuus poikkeavat joiltain osin muista osakeyhtiöistä.

Ammattikorkeakouluosakeyhtiön toimitusjohtaja on rehtori. Osakkeenomistajina ovat yleensä kunnat mutta myös kuntayhtymät, koulutuskuntayhtymät, yliopistot, säätiöt, yritykset, maakuntien liitot ja kauppakamarit.

Lähteet
-------

1. 1 2 3  Ammattikorkeakoululaki (932/2014) (1:5) *finlex.fi*.
2. 1 2 3  Ammattikorkeakoulu-uudistuksen arviointi. Loppuraportti  2018. Helsinki:  Opetus- ja kulttuuriministeriö.

Aiheesta muualla
----------------

* Verotusohje korkeakouluille
Habanero *Capsicum chinense*, tulinen chililajike.
*Capsicum annuum*
**Scovillen asteikkoa** käytetään chilien tulisuuden mittaamiseen. Se on nimetty Wilbur Scovillen mukaan. Hän kehitti asteikon vuosina 1910–1912.

Chilien tulisuuden aiheuttaa kapsaisiiniksi kutsuttu kemiallinen yhdiste. Testaaminen suoritetaan siten, että alkoholiin sekoitettua kapsaisiinia laimennetaan niin monta kertaa sokerivedellä, että testimaistajat eivät tunne maistamassaan laimennetussa seoksessa tulisuutta. Esimerkiksi Habanero-chilistä tehtyä uutetta, jonka tulisuusaste on noin 200 000, täytyy laimentaa alkuperäisen ainetilavuuden verran 200 000 kertaa ennen kuin tulisuutta ei ole enää havaittavissa. Asteikko alkaa nollasta (esim. paprika), ja korkein luotettavasti mitattu tulisuus on Trinidad Moruga Scorpion (*Capsicum chinense*), jonka mitattu arvo on 2 009 231 scovillea. Teollisesti on valmistettu lähes 16 000 000 yksikön ainetta, joka on jo puhdasta kapsaisiinia tai dihydrokapsaisiinia. Puhtaita aineita ei tule nauttia sellaisenaan.

Scovillen asteikon yksikön lyhenne on SHU (*Scoville Heat Unit*). Nykyisin Scovillen asteita voidaan määrittää myös korkean erotuskyvyn nestekromatografialla, jolla saadaan objektiivisempi tulos kuin perinteisellä menetelmällä.

Asteikko
--------

| Scovilleyksikköä | Esimerkkejä |
| --- | --- |
| 15 000 000 – 16 000 000 | puhdas dihydrokapsaisiini ja kapsaisiini |
| 8 600 000 – 9 100 000 | useimmat kapsaisinoidiyhdisteet |
| enimmillään 2 000 000 | Moruga Scorpion, Carolina Reaper |
| 500 000 – 5 300 000 | voimankäyttövälineeksi tarkoitettu paprikasumutin |
| 855 000 – 1 465 000 | Naga Jolokia |
| 350 000 – 580 000 | Red Savina -habanerochili |
| 100 000 – 350 000 | tavallinen habanerochili |
| 50 000 – 100 000 | Byadgichili, pequinpippuri |
| 30 000 – 50 000 | Cayennepippuri, tabascochili |
| 10 000 – 23 000 | Aleppopippuri, Serranopippuri |
| 3 500 – 8 000 | Jalapeñopippuri, tabascokastike |
| 1 000 – 2 500 | Anaheimpippuri, poblanopippuri |
| 100–900 | Banaanipippuri, pimento |
| 0 | tavallinen paprika |

Lähteet
-------

1. ↑  Chili Suomen chiliyhdistys. Viitattu 22.1.2016.
2. ↑  The Pepper Seed *thepepperseed.com*. Viitattu 9.1.2013.
3. ↑  Pirkanmaan Sanomat 23.8.2007
4. ↑
**Stack Smashing Protection** (SSP, *StackGuard*) on puskurin ylivuotovirheiden havaitsemiseen käytetty tekniikka. Tekniikkaa käytetään tietoturvahaavoittuvuuksien kuten ROP-hyökkäyksiltä suojaamiseen.

Vuonna 1998 GCC-kääntäjässä esiteltiin StackGuard. Menetelmä lisää pinossa olevien muuttujien ja paluuosoitteen väliin pienen *canary*-arvon (*kanarialintu*). Kun ylivuoto tapahtuu *canary*-arvo ylikirjoittuu. Funktiosta palattaessa arvo tarkistetaan ja jos arvo on muuttunut ohjelma pysäytetään. IBM:llä on vastaava kääntäjässä toteutettava tekniikka nimeltään ProPolice. Microsoftin Visual Studion `/GS`-optio toteuttaa vastaavan ominaisuuden.
Suojauksen tasoon voi myös vaikuttaa kääntäjän optioilla.

Katso myös
----------

* Pinon ylivuotovirhe

Lähteet
-------

1. ↑  On the effectiveness of NX, SSP, RenewSSP and ASLR against stack buffer overflows (PDF) *hmarco.org*. Viitattu 20.9.2020. (englanniksi)
2. 1 2 3 4 5 6  Security Technologies: Stack Smashing Protection (StackGuard) *access.redhat.com*.  20.8.2018. Viitattu 24.9.2020. (englanniksi)
3. ↑  StackGuard: Automatic Adaptive Detection and Prevention of Buffer-Overflow Attacks *usenix.org*. Viitattu 24.9.2020. (englanniksi)
4. ↑  Prevent Stack-Smashing Attacks *oreilly.com*. Viitattu 24.9.2020. (englanniksi)
5. ↑  /GS (Buffer Security Check) *docs.microsoft.com*.  11.4.2016. Viitattu 24.9.2020. (englanniksi)
6. ↑  Jake Edge: "Strong" stack protection for GCC *lwn.net*.  5.2.2014. Viitattu 24.9.2020. (englanniksi)